- Det er en af de historier, hvor jeg tænkte ”kan det nu passe?” Sådan fortæller guldsmed Jan Jørgensen fra Blokhus om sin reaktion, da en kollega fra Sønderjylland fortalte, at han havde fundet guld i Danmark. Kollegaen er Nikolai Bach-Andersen, der har været guldsmed i 25 år. I alle årene har han brugt guld fra miner verden over, når han har lavet smykker – men nu har han opsporet en overset måde at finde guld og sølv på i Danmark. De værdifulde ædelmetaller gemmer sig nemlig i vores affald. Guld i støvsugerposen Nikolai Bach-Andersen har stiftet Nordic Urban Mining, og her finder han guld og sølv, der er havnet i skraldespanden og oprindeligt stod til at blive kasseret. Det foregår ved, at et sorteringsanlæg grovsorterer metal ud af slagger, som er restproduktet, når affaldet brændes. Metalaffaldet har Nikolai Bach-Andersen efterfølgende sorteret i hånden. I første testperiode håndsorterede han et halvt ton metalaffald, og her dukkede intet mindre end 100 kilo finsølv og 161 gram guld op. - Det kan være tabt i en sofa eller været suget op i en støvsugerpose, siger Nikolai Bach-Andersen. VIDEO: Se øjeblikket, da Nikolai spotter en kostbar ring i slaggen Nu arbejder Nikolai Bach-Andersen tæt sammen med Meldgaard Recycling i Kolding om at fintune et sorteringsanlæg, så det bliver lettere at spotte guld og sølv. Bæredygtig løsning Guld er en mangelvare, og mineselskaber graver dybere og dybere for at udvinde det. Derfor er der stor begejstring hos guldsmed Jan Jørgensen i Blokhus over den bæredygtige løsning. Han har fået lov til at brug det guld og sølv, der er udvundet i Danmark, til at fremstille smykker. De 161 gram guld, som blev fundet ved testsorteringen, står for ham som et lille stykke danmarkshistorie. - Der er en hype om, at der findes kun de her 161 gram lige nu, siger han. I fremtiden forventer Nikolai Bach-Andersen at kunne udvinde otte kilo guld om året. Se meget mere i Nordliv lige her:

Referat:
Forbrændingsanlæg kan være fremtidens guldmine, og i Blokhus bliver der for første gang fremstillet smykker af guld fundet i affald i Danmark.